Voertuigverkope: Die top-10 vir Mei | Maroela Media
Voertuigverkope (nuwe voertuie) in Mei vanjaar, volgens die Nasionale Motorvervaardigersvereniging (Naamsa), het ŉ geringe verbetering van 2,4% (1 022 eenhede) vir ŉ totaal van 42 984 voertuie aangeteken met ligte handelsvoertuie wat beter as die passasiersmotorafdeling gevaar het.
Onder die gebruiklike top-tien was Toyota weer eens baas met ŉ indrukwekkende totaal van 10 688 wat meer as 2 400 beter is as die vorige maand. Toyota se gebruiklike staatmakers was weer eens Hilux (3 338), gevolg deur Corolla/Auris/Quest (1 228) en die immer gewilde Fortuner met 1 102 verkope. Toyota se ander presteerders het bestaan uit Etios (908) en RAV met 705 verkope – aansienlik beter as Volkswagen se Tiguan wat op 532 verkope weer heelwat beter gevaar het as Hyundai Tucson se uiters teleurstellende 137 verkope.
Volkswagen (6 524) beklee steeds die tweede plek, maar wanneer uitvoere bygetel word, spog VW met meer as 16 000 voertuie wat in Uitenhage vervaardig is teenoor Toyota se nagenoeg 14 000.
Volkswagen maak, soos gewoonlik, staat op sy passasiersmotors, veral Polo (1 979) en Polo Vivo (verlede jaar se Polo) wat ook met uitstekende verkope (1 904) spog. Benewens die reeds vermelde Tiguan het Golf 7 ook mooi presteer met 347 voertuie wat nuwe huise gevind het. Aan die ligte handelskant sukkel Amarok (324) steeds, maar het darem beter gevaar as die Mahindra Scorpio Pik Up (188) wat in die jongste verlede die Amarok-verkope getroef het.
Steeds in die derde plek onder die top-tien, het Ford (4 063) mooi gevorder teenoor sy 3 570 verkope in April. Hierbenewens het die maatskappy ook 6 019 voertuie vir die uitvoermark gelewer. Ford se presteerders, benewens Ranger met 2 819 verkope, was Everest (406), Fiesta (333) en Mustang (56) wat waglysstatus geniet.
Met 4 100 verkope bly Nissan steeds in die vierde plek. Dit is ŉ verbetering van nagenoeg 600 eenhede op sy April-syfers en word toegeskryf aan NP200 (1 825), NP300 op 686 verkope, en Datsun GO waarvan 364 eenhede verkoop is.
Die eerste Koreaan onder die top tien, Hyundai (3 190), moet dankbaar wees vir sy Grand i10 (1 081) en ŉ blink prestasie van 700 verkope deur Creta. Selfs die H100-bakkie (263) vorder al hoe beter.
Mercedes-Benz (1 921) bly skugter oor individuele modelverkope maar het darem van agste tot die sese plek gevorder om by Renault oor te neem.
Renault is sewende met 1 781 verkope en skuif die sukkelende BMW uit hierdie gleuf. Vir die Franse invoerder is Kwid (712) en Sandero II (489) die uitblinkers, terwyl Duster (185) tot beter in staat behoort te wees.
Isuzu (1 665) vorder stadig maar seker met ŉ enkele model (KB) in sy arsenaal en skuif een plek op (agste) om beter te vaar as BMW wat met sy lang lys modelle (20, MINI ingesluit) aansukkel met 1 475 totale verkope.
Dit beteken dat KIA, tans tiende met 1 276 verkope, die manne van München in sy visier het. KIA maak, soos altyd, staat op Picanto se gewildheid wat op 719 verkope neergekom het.
Onder die vervaardigers buite die top-tien-gradering het verskeie vervaardigers/invoerders rede tot kommer. Onder hulle is Subaru (85) en Peugeot op 125, terwyl Porsche (129) weer eens uitgeblink het, en Mazda (1 206) binne trefafstand van KIA se tiende plek is. Mazda se uitblinker is die CX-5 met 407 verkope.
Jaguar/Land Rover behoort ook beter te vaar as die 393 verkope wat toegeskryf word aan Range Rover Sport (109), en Discovery en Velar wat elk 56 verkope opgelewer het.
Ondanks al die onsekerhede wat die politieke toneel oorheers, verwag Naamsa dat die binnelandse mark redelik stabiel sal bly en dat veral uitvoere sterk sal toeneem – soos totale uitvoere van bykans 18 000 eenhede in Mei reeds begin aandui.
Top tien passasiervoertuie
Volkswagen Polo 1 979
Volkswagen Polo Vivo 1 904
Toyota Corolla/Auris/Quest 1 228
Toyota Fortuner 1 102
Hyundai Grand i10 1 081
Toyota Etios 908
KIA Picanto 719
Renault Kwid 712
Toyota RAV 705
Hyundai Creta 700
Toyota Hilux 3 338
Ford Ranger 2 819
Nissan NP200 1 825
Toyota Quantum 1 482
Isuzu KB 1 298
Nissan NP300 686
Volkswagen Amarok 324
Hyundai H100 263
Mahindra Scorpio Pik Up 188
GWM Steed 173
Baie dankie vir n interressante aanbieding soos altyd met gepaste kommentaar.
Wat is fout met BMW se verkope? Volg dalk MB te duur?
Dan is die Amarok ook n totale disaster. Die manne word nou van die seuns geskei.